Audiat surgens pariter, cadensque
Sol tuas laudes, meritosque honores.
Urbis o nostrae columen, tuaeque
Gloria gentis.
Audiat caelum, mare, terra, et aër,
Annuos ritus tibi dum novamus,
Dum damus flammis adolenda sacris
Tura per aras.
Huc ades festa redimite fronde,
Caelitum plausus, choreasque linquens;
Et tuam sedem, tua, Gaudiose,
Ossa revise;
Ossa, quae longa tumuli sub umbra
Abdita, ignaras latuere gentes;
Nocte mox pulsa redeunt apertas
Lucis in auras.
Hic dies nobis celeber, precamur,
Laetior semper redeat, nec ullos
Hostium motus ferat, aut maligni
Sideris aestus.
Da tuis longam, venerande, pacem
Civibus, da perpetuos honores,
Da bonam mentem, superique plenos
Luminis haustus.
Justa poscentes animos benignus
Adjuva; injustos moderare sensus.
Sentiant per te patuisse castis
Aethera votis.
Laus tibi, Caeli Pater, atque Princeps,
Omnium Rector simul et Creator;
Quem fides veri studiosa Trinum
Credit, et Unum.